
Здравейте, уважаеми професионалисти!


Съседът, с който сме в съсобственост направи изкопни работи на границата на дворното ни място.  

Изкопът е с дълбочина 60 см. Там е канализационната тръба, обслужваща моята сграда. След изкопаването, което той предприе, тръбата ми остана открита. След това въпросният запълни този изкоп с големи камъни, тежащи 10-20 кг. Въпреки моите настоявания да засипе тръбата ми с минимум 30 см. пръст, и вместо камъни, преди бетонирането, да запълни изкопа с баластра, единствената изолация, която той направи бе един стар килим.  

Намерението му е да налее бетон в този изкоп и на тази площадка да складира строителни материали с височина 2 м, или, както той го нарича, да изгради: “площадка за строителни материали”. Тази площадка е на разстояние 1 м. от моята сграда и от единствения прозорец на единствената стая за живеене в постройката. В другото помещение е фризьорският ми салон. Освен това, леглото ми се намира до прозореца, успоредно на – засега все още само запълнения с камъни изкоп. В стаята ми (16 кв.м.) за живеене няма как да си изместя леглото до друга стена, тъй като има излята мивка по протежението на цялата противоположна стена. А на другата възможна стена е леглото на болната ми от инсулт майка, за която се грижа.


Законни ли са тези действия на съседа ми? Вече писах жалба до общината (техническа служба). Специалистът по технически надзор и незаконно строителство дойде веднъж на място – когато все още изкопът беше празен, а тръбата ми открита – и се произнесе, че в закона няма клауза, за да наложи на този етап предписания по предотвратяването на строежа на площадка за строителни материали. Също, каза, че един изкоп не се категоризира като начало на строителни работи.  

*От кой момент се счита, че дадени строителни работи са започнали?  

*Има ли точно определение за начало на строителни работи и, ако да – какво е то?  

*Откога се счита, че дадени строителни работи са започнали?


Моля, освен достъпните и разбираеми обяснения, които давате и с които улеснявате всички нас, да ме упътите и с конкретни членове и клаузи от конституцията. Предвид ситуацията, в която съм поставена, това би ми помогнало още повече. Благодарности!


С уважение!


 

Изкоп на границата на имот в съсобственост
==========================================

 

Здравейте, 


техническият специалист, който е дошъл на място, е следвало да състави констативен протокол за извършеното от съседа Ви. Ако е необходимо, подайте отново сигнал, този път до кмета на общината, за да бъде извършена проверка на място.  

Същевременно от описанието на фактическата обстановка не става съвсем ясно дали сте съсобственици на поземлен имот и собственици на отделни сгради в него. В случай че е така, съгласно чл. 31, ал. 1 от Закона за собствеността всеки съсобственик може да си служи с общата вещ съобразно нейното предназначение и по начин да не пречи на другите съсобственици да си служат с нея според правата им.


Поздрави,  

адв. Николина Митова  

тел. 0898 303092


